P6_TA(2007)0173

Опростяване на общностното законодателство (изменение на Правилника за дейността на Европейския парламент)

Решение на Европейския парламент от 10 май 2007 г. относно промените, които следва да се внесат в Правилника за дейността на Европейския парламент с оглед адаптиране на вътрешните процедури към изискванията за опростяване на общностното законодателство (2005/2238 (REG))

Европейският парламент,

- като взе предвид предложението за промяна на неговия правилник (B6-0582/2005),

- като взе предвид съобщението на Комисията до Европейския парламент, Съвета, Европейския икономически и социален комитет и Комитета на регионите, озаглавено "Прилагане на Лисабонската програма на Общността: стратегия за опростяване на нормативната среда" (COM(2005)0535),

- като взе предвид заключенията на Европейския съвет от 15 и 16 юни 2006 г., и по-специално точка 41,

- като взе предвид резолюцията си от 16 май 2006 г. относно стратегия за опростяване на нормативната среда [1],

- като взе предвид резолюцията си от 16 май 2006 г. относно резултата от разглеждането на законодателните предложения, които са висящи пред законодателя [2],

- като взе предвид съобщението Комисията до Съвета, Европейския парламент, Европейския икономически и социален комитет и Комитета на регионите, озаглавено "Стратегически преглед на програмата "По-добро законотворчество" в Европейския съюз (COM(2006)0689),

- като взе предвид членове 201 и 202 от своя правилник,

- като взе предвид доклада на Комисията по конституционни въпроси и становището на Комисията по правни въпроси (A6-0143/2007),

A. като има предвид, че Европейският парламент се е ангажирал в горепосочената резолюция от 16 май 2006 г. относно стратегия за опростяване на нормативната среда (точка 21) "да обмисли възможностите за подобряване на своите вътрешни законодателни процедури и техники с цел ускоряване на работата по документите, свързани с "опростяване", при пълно спазване на процедурите, предвидени в първичното право, в конкретния случай — Договора за ЕО;

Б. като има предвид, че техниките за кодификация и преработване са сред най-важните средства за опростяване на общностното законодателство, което се вписва в рамките на новата Лисабонска стратегия за растеж и заетост в Европа;

В. като има предвид, че Правилникът за дейността съдържа разпоредба относно кодификацията, която следва да се преразгледа, но не съдържа разпоредба относно преработването;

Г. като има предвид, че Парламентът желае, чрез преразглеждане и изясняване на своите процедури, да допринесе съществено за усилията за опростяване и да насърчи Комисията да прави повече предложения в този смисъл;

Д. като има предвид, че е желателно Съветът да възприеме подобен подход;

1. Решава да внесе следните изменения в своя правилник;

2. Припомня, че тези изменения влизат в сила на първия ден от следващата месечна сесия;

3. Възлага на своя председател да предаде настоящото решение, за сведение, на Съвета и на Комисията.

ТЕКСТ В СИЛА | ИЗМЕНЕНИЯ |

Изменение 1

Член 80

1. Когато Парламентът е сезиран с предложение на Комисията за официална кодификация на общностното законодателство, предложението се изпраща за разглеждане от комисията по правни въпроси. Ако се установи, че предложението не предполага съществена промяна в действащото общностно законодателство, се прилага процедурата, предвидена в член 43. | 1. Когато Парламентът е сезиран с предложение на Комисията за кодификация на общностното законодателство, предложението се изпраща за разглеждане от комисията по правни въпроси. Последната го разглежда по реда и условията, договорени на междуинституционално равнище [3], за да се увери, че то представлява обикновена кодификация, без промени по същество. |

2. Председателят на компетентната комисия или определеният от тази комисия докладчик може да участва в разглеждането и изработването на предложението за кодификация. При необходимост компетентната комисия може да изрази становището си предварително. | 2. Комисията, която е била водеща за актовете, които са предмет на кодификацията, може, по собствено искане или по искане на комисията по правни въпроси, да бъде сезирана за становище относно целесъобразността на кодификацията. |

3. Независимо от разпоредбите на член 43, параграф 3 опростената процедура не може да се прилага за предложение за официална кодификация, когато мнозинството от членовете на комисията по правни въпроси или на компетентната комисия са против нейното прилагане. | 3. Не се допускат изменения на текста на предложението. Въпреки това, по искане на докладчика, председателят на комисията по правни въпроси може да подложи на одобрение от последната изменения, отнасящи се до технически адаптации, при условие че тези адаптации са необходими, за да се осигури съответствието на предложението с правилата за кодификация, и не внасят промени по същество в предложението. |

| 4. Ако комисията по правни въпроси счита, че предложението не води до промени по същество, тя го внася за одобрение от Парламента. Ако комисията по правни въпроси счита, че предложението води до промяна по същество на общностното законодателство, тя предлага на Парламента да отхвърли предложението. И в двата случая Парламентът се произнася с едно гласуване без изменения и разискване. |

Изменение 2

Член 80а (нов)

| Член 80а Преработване 1. Когато Парламентът е сезиран с предложение на Комисията за преработване на общностното законодателство, въпросното предложение се изпраща за разглеждане от комисията по правни въпроси и от водещата комисия. 2. Комисията по правни въпроси го разглежда в съответствие с реда и условията, договорени на междуинституционално равнище [4], с цел да провери дали то не съдържа други промени по същество освен посочените като такива в предложението. В рамките на това разглеждане не се допускат изменения на текста на предложението. Въпреки това член 80, параграф 3, алинея втора се прилага за непроменените разпоредби в предложението за преработване. 3. Ако комисията по правни въпроси счита, че предложението не води до други промени по същество освен посочените като такива в предложението, тя уведомява за това водещата комисия. В този случай, в допълнение към условията, определени в членове 150 и 151, във водещата комисия се допускат само изменения, които се отнасят за частите от предложението, които съдържат промени. Въпреки това изменения на частите, които остават непроменени, могат да се допускат, по изключение и за всеки отделен случай, от председателя на водещата комисия, ако той счита, че това се налага по наложителни причини, свързани с вътрешното единство на текста или във връзка с други допустими изменения. Тези причини трябва да бъдат посочени в писмената обосновка на измененията. 4. Ако комисията по правни въпроси счита, че предложението води до други промени по същество освен посочените като такива в него, тя предлага на Парламента да отхвърли предложението и уведомява за това водещата комисия. В такъв случай Председателят приканва Комисията да оттегли предложението си. Ако Комисията оттегли предложението си, Председателят обявява процедурата за безпредметна и уведомява Съвета за това. Ако Комисията не оттегли предложението си, Парламентът го връща на водещата комисия, която го разглежда по обичайната процедура. |

[1] ОВ С 297 Е, 7.12.2006 г., стр. 136.

[2] ОВ С 297 Е, 7.12.2006 г., стр. 140.

[3] Междуинституционално споразумение от 20 декември 1994 г., Ускорен метод на работа за официалната кодификация на законодателни текстове, точка 4, ОВ С 102, 4.4.1996 г., стр. 2.

[4] Междуинституционално споразумение от 28 ноември2001 г. относно по-структурирано използване на техниката за преработване на нормативни актове, точка 9, ОВ С 77, 28.3.2002 г., стр. 1.

--------------------------------------------------